b"\n_START_ARTICLE_\nMalaysia\n_START_SECTION_\nEtymologi\n_START_PARAGRAPH_\nMalaysia ble antatt som nytt navn p\xc3\xa5 forbundsstaten i 1963, da Malaya-f\xc3\xb8derasjonen gikk sammen med Singapore samt Sarawak og Sabah p\xc3\xa5 Borneo. Navnet Malaysia tar utgangspunkt i Malaya, navnet p\xc3\xa5 landet som fikk uavhengighet i 1957, med tillegg av endelsen -sia. Malaya antas \xc3\xa5 komme fra dravidisk og derfra til sanskrit for \xc2\xabfjell\xc2\xbb. P\xc3\xa5 tamilsk betyr malai ogs\xc3\xa5 \xc2\xabfjell\xc2\xbb. Endelsen -sia er forklart som henvisning til landets beliggenhet i Asia._NEWLINE_Oldtidens indiske handelsmenn refererte til den malayiske halv\xc3\xb8y som Malayadvipa. F\xc3\xb8r den europeiske koloniseringen ble halv\xc3\xb8ya omtalt som Tanah Melayu av de innf\xc3\xb8dte._NEWLINE_Fra 1800-tallet ble Malaysia (norsk ogs\xc3\xa5 Malaisia) benyttet som geografisk betegnelse p\xc3\xa5 hele \xc3\xb8yverdenen i S\xc3\xb8r\xc3\xb8st-Asia, tilsvarende Ostindia eller de \xc3\xb8stindiske \xc3\xb8yer. Navnet ble foresl\xc3\xa5tt av Jules Dumont d'Urville, som i et foredrag i Soci\xc3\xa9t\xc3\xa9 de G\xc3\xa9ographie i Paris i 1831 foreslo \xc3\xa5 dele Oseania inn i fire deler: Polynesia, Mikronesia, Melanesia og Malaysia, det vil si \xc3\xb8yene vest for Ny-Guinea. Fra dette utviklet forst\xc3\xa5elsen av Malaysia seg til \xc3\xa5 omfatte Sunda\xc3\xb8yene, med De store Sunda\xc3\xb8yer Java, Borneo, Sumatra og Sulawesi, De sm\xc3\xa5 Sunda\xc3\xb8yer fra Bali til Timor, samt Molukkene og Filippinene. Med utgangspunkt i utbredelsen av det malayiske spr\xc3\xa5ket kunne Malaysia ogs\xc3\xa5 omfatte Malayahalv\xc3\xb8ya p\xc3\xa5 fastlandet.\n_START_SECTION_\nLandskap og geologi\n_START_PARAGRAPH_\nMed et landareal p\xc3\xa5 329\xc2\xa0847 km\xc2\xb2 er Malaysia verdens 67. st\xc3\xb8rste land. P\xc3\xa5 fastlandet grenser landet til Thailand i nord og bystaten Singapore via en landfylling over Johorestredet i s\xc3\xb8r. P\xc3\xa5 Borneo grenser Malaysia til Brunei i nord og Indonesia i s\xc3\xb8r. Malaysia har ogs\xc3\xa5 sj\xc3\xb8grenser til Vietnam og Filippinene. Ved det kinesiske kravet om den nistiplede linje har landet ogs\xc3\xa5 sj\xc3\xb8grense mot Kina, men Malaysia bestrider dette kravet. Landegrensene er i stor grad definert av topografiske barrierer, som elvene Golok og Perlis, som skiller Malaysia fra Thailand. Noen av sj\xc3\xb8grensene i S\xc3\xb8rkinahavet er derimot omstridte. Sultanatet Brunei er en enklave omsluttet av den malaysiske delstaten Sarawak, som ogs\xc3\xa5 deler sultanatet i to. Malaysia er det eneste landet med territorier b\xc3\xa5de p\xc3\xa5 det asiatiske fastlandet og i den s\xc3\xb8r\xc3\xb8stasiatiske \xc3\xb8yverdenen. Tanjung Piai p\xc3\xa5 Malayahalv\xc3\xb8ya er det s\xc3\xb8rligste punktet p\xc3\xa5 det asiatiske fastlandet. Malayahalv\xc3\xb8ya skilles fra Sumatra av Malakkastredet._NEWLINE_Topografien i de to delene av Malaysia er forholdsvis lik, med kystsletter og landskap som stiger opp til \xc3\xa5ser og fjell. Malayahalv\xc3\xb8ya, som utgj\xc3\xb8r 40\xc2\xa0% av Malaysias landareal, strekker seg 740 km fra nord til s\xc3\xb8r, og er p\xc3\xa5 det meste 322 km bred. Fjellkjeden Titiwangsa midt p\xc3\xa5 halv\xc3\xb8ya strekker seg fra nord til s\xc3\xb8r. Det h\xc3\xb8yeste fjellet i Titiwangsa er Korbu (2\xc2\xa0183 moh.), som ligger i et skogkledd fjellomr\xc3\xa5de, i all hovedsak best\xc3\xa5ende av granitt og andre magmatiske bergarter. Erosjon har etterlatt store karstlandskap. Fjellkjeden er kilden til vassdrag som 459 km lange Pahang. Kystslettene p\xc3\xa5 halv\xc3\xb8ya er p\xc3\xa5 det meste 50 km brede, og kystlinjen er 1\xc2\xa0931 km lang, men havner finnes bare p\xc3\xa5 vestkysten._NEWLINE_De malaysiske delstatene p\xc3\xa5 Borneo har en kystlinje p\xc3\xa5 2\xc2\xa0607 km. Mesteparten av det malaysiske Borneo ligger ved S\xc3\xb8rkinahavet, men delstaten Sabah har ogs\xc3\xa5 kyst mot Sulusj\xc3\xb8en og Celebessj\xc3\xb8en. Landskapet preges av kystsletter, \xc3\xa5ser og daler og et fjellrikt innland. Crockerfjellene strekker seg nordover fra Sarawak og deler Sabah i to. Det h\xc3\xb8yeste fjellet i omr\xc3\xa5det er Kinabalu (4\xc2\xa0095 moh.), som ogs\xc3\xa5 er det h\xc3\xb8yeste i Malaysia. Kinabalu er beskyttet som en del av Kinabalu nasjonalpark, som st\xc3\xa5r p\xc3\xa5 UNESCOs liste over verdensarvsteder. I Sarawak ligger Gunung Mulu nasjonalpark, som omfatter det st\xc3\xb8rste naturlige grottesystemet i verden. Nord for Borneo ligger en rekke \xc3\xb8yer, hvorav den st\xc3\xb8rste er den 440,7 km\xc2\xb2 store Banggi.\n_START_SECTION_\nFlora og fauna\n_START_PARAGRAPH_\nMalaysia ligger i den indomalayiske \xc3\xb8kosone (biogeografisk region). To tredjedeler av landet er skogkledd, for en stor del av tropisk regnskog og mangrovesumper i lavlandet under 760 moh., men i h\xc3\xb8ylandet eike-, kastanje- og b\xc3\xb8ketr\xc3\xa6r, og rododendron. Noen skoger antas \xc3\xa5 v\xc3\xa6re opptil 130 millioner \xc3\xa5r gamle._NEWLINE_Det finnes rundt 14\xc2\xa0500 arter av blomstrende planter og tr\xc3\xa6r. Det finnes anslagsvis 8\xc2\xa0500 arter av karplanter p\xc3\xa5 Malayahalv\xc3\xb8ya, og 15\xc2\xa0000 til i \xc3\xb8st. Skogene i \xc3\x98st-Malaysia ansl\xc3\xa5s \xc3\xa5 v\xc3\xa6re habitat for rundt 2\xc2\xa0000 treslag, og samtidig et av de stedene p\xc3\xa5 jorden med st\xc3\xb8rst biologisk mangfold med 240 forskjellige treslag for hver hektar. I disse skogene finnes ogs\xc3\xa5 mange medlemmer av rafflesiaceae-slekten \xe2\x80\x93 verdens st\xc3\xb8rste blomster, med en diameter p\xc3\xa5 opptil 1\xc2\xa0m._NEWLINE_Anslagsvis 20\xc2\xa0% av verdens kjente dyrearter, deriblant rundt 210 pattedyrarter, finnes i Malaysia. Over 620 fuglearter har blitt registrert p\xc3\xa5 Malayahalv\xc3\xb8ya, hvor mange arter i fjellomr\xc3\xa5dene er stedegne. 250 reptilarter og tusener av insektsarter er registrert i landet. Farvannet rundt Sipadan er blant verdens rikeste p\xc3\xa5 korall- og fiskearter. De marine \xc3\xb8kosystemene er truet av overfiske, forurensende utslipp og fiske med dynamitt._NEWLINE_Mye av regnskogen har blitt utnyttet til t\xc3\xb8mmerhogst og deretter ryddet til plantasjer for oljepalmer. Mesteparten av den gjenv\xc3\xa6rende regnskogen er vernet som nasjonalparker. Faunaen er truet av den kraftige avskogingen, som \xc3\xb8delegger deres opprinnelige habitat. Dette gjelder spesielt arter som ogs\xc3\xa5 er utsatt for jakt, som neshorn, elefanter og tigre.\n_START_SECTION_\nKlima\n_START_PARAGRAPH_\nLandet har et tropisk regnskogklima som endrer seg lite gjennom \xc3\xa5ret. Temperaturene holder seg stort sett rundt 30\xe2\x80\x9332\xc2\xa0\xc2\xb0C midt p\xc3\xa5 dagen og rundt 22\xe2\x80\x9325\xc2\xa0\xc2\xb0C om natten, men temperaturen blir redusert med rundt 6\xc2\xa0\xc2\xb0C for hver 1\xc2\xa0000 m i h\xc3\xb8yden._NEWLINE_Nedb\xc3\xb8ren er stort sett jevnt fordelt gjennom \xc3\xa5ret, men med en liten \xc3\xb8kning i overgangsperiodene til monsunen i april\xe2\x80\x93mai og oktober\xe2\x80\x93november. I det store og hele kommer det en regn- eller tordenbyge omtrent annenhver dag. Unntakene er de omr\xc3\xa5dene som m\xc3\xb8ter vintermonsunen front mot front, som nord\xc3\xb8stkysten av den malayiske halv\xc3\xb8y samt nordlige og \xc3\xb8stlige deler av Borneo. Her kan det komme store nedb\xc3\xb8rsmengder (over 600 mm i m\xc3\xa5neden) fra november til tidlig p\xc3\xa5 v\xc3\xa5ren, og den \xc3\xa5rlige nedb\xc3\xb8rsnormalen er rundt 2\xc2\xa0000\xe2\x80\x933\xc2\xa0000 mm. Luftfuktigheten \xc3\xb8ker fra lav- til h\xc3\xb8ylandet._NEWLINE_Landet er s\xc3\xa5rbart for global oppvarming, i den grad det p\xc3\xa5 sikt vil medf\xc3\xb8rer \xc3\xb8kt havniv\xc3\xa5, st\xc3\xb8rre nedb\xc3\xb8rsmengder og flomfare.\n_START_SECTION_\nSpr\xc3\xa5k\n_START_PARAGRAPH_\nDet offisielle spr\xc3\xa5ket i Malaysia er malayisk, en nasjonal standard for det malayiske spr\xc3\xa5ket. Det er sv\xc3\xa6rt likt indonesisk, som er en tilsvarende nasjonal standard i Indonesia. Myndighetene omtaler spr\xc3\xa5ket som Bahasa Malaysia, \xc2\xabmalaysisk spr\xc3\xa5k\xc2\xbb. Tidligere var administrasjonsspr\xc3\xa5ket i praksis engelsk, men malayisk ble ener\xc3\xa5dende etter raseoppt\xc3\xb8yene i 1969. Spr\xc3\xa5klovgivningen av 1967 fastsl\xc3\xa5r at malayisk skrives med det latinske alfabetet, men utelukker ikke bruk av et arabisk alfabet som benyttes for flere s\xc3\xb8r\xc3\xb8stasiatiske spr\xc3\xa5k. Noen l\xc3\xa5nord fra malayisk i norsk er \xc2\xabamok\xc2\xbb, \xc2\xabbatikk\xc2\xbb og \xc2\xaborangutang\xc2\xbb._NEWLINE_Engelsk benyttes aktivt som andrespr\xc3\xa5k av mesteparten av befolkningen, og er tillatt brukt i noen offisielle sammenhenger. Malayisk-engelsk er en nasjonal standard basert p\xc3\xa5 britisk-engelsk, og blir mye brukt i n\xc3\xa6ringslivet. Dessuten finnes kreolspr\xc3\xa5ket manglish, et engelsk talespr\xc3\xa5k med stor p\xc3\xa5virkning fra malayisk, kinesisk og tamilsk._NEWLINE_138 levende spr\xc3\xa5k blir talt i Malaysia, og mange av disse er sm\xc3\xa5, austronesiske spr\xc3\xa5k i slekt med malayisk p\xc3\xa5 Borneo. Malaysiske kinesere snakker i all hovedsak kinesiske dialekter fra de s\xc3\xb8rlige provinsene i Kina, som mandarin, kantonesisk, hokkien, hakka, hainanesisk eller fuzhouhua. I likhet med Kina og Singapore skriver den kinesiskspr\xc3\xa5klige befolkningen i Malaysia forenklet kinesisk. De fleste malaysiske indere er tamiler, som snakker tamilsk. Mange malaysiere snakker thai. Et lite antall malaysiere har kaukasisk opphav og snakker kreolspr\xc3\xa5k, for eksempel basert p\xc3\xa5 portugisisk og spansk.\n_START_SECTION_\nReligion\n_START_PARAGRAPH_\nMalaysia har religionsfrihet, men islam er statsreligion og ikke-muslimer blir diskriminert. Lovgivningen er derimot sekul\xc3\xa6r, ikke basert p\xc3\xa5 sharia._NEWLINE_Ved folketellingen 2010 var ca. 61,3\xc2\xa0% av befolkningen muslimer, 19,8\xc2\xa0% buddhister, 9,2\xc2\xa0% kristne og 6,3\xc2\xa0% hinduer, mens 1,3\xc2\xa0% praktiserte tradisjonelle kinesiske religioner som konfutsianisme og taoisme. 0,7\xc2\xa0% ans\xc3\xa5 seg selv som ikke-religi\xc3\xb8se, mens de resterende 1,4\xc2\xa0% av befolkningen praktiserte andre religioner eller unnlot \xc3\xa5 opplyse om sin religi\xc3\xb8sitet. Sunniislam med lovtradisjonen shafi'i er den dominerende retningen blant muslimer i Malaysia._NEWLINE_Religi\xc3\xb8s tilh\xc3\xb8righet f\xc3\xb8lger i stor grad etniske skillelinjer. Myndighetenes definisjon av etniske malayer forutsetter at de er sunnimuslimer, snakker det malayiske spr\xc3\xa5ket, praktiserer malayiske skikker, og har slekt fra Malaysia, Brunei eller Singapore. Ved folketellingen i 2010 identifiserte 83,6\xc2\xa0% av de malaysiske kineserne seg som buddhister, med betydelige taoistiske og kristne minoriteter. 86,2\xc2\xa0% av de malaysiske inderne identifiserte seg som hinduer, med betydelige kristne og muslimske minoriteter. Ikke-malayiske bumiputera fordelte seg stort sett mellom kristendom (46,5\xc2\xa0%) og islam (40,4\xc2\xa0%)._NEWLINE_En mengde kristne trosretninger er representert i landet, hvorav de st\xc3\xb8rste er anglikanismen, metodismen og katolisismen. De fleste kristne finnes p\xc3\xa5 Borneo. Myndighetene har forhindret nye kirkebygg, sensurert bibler og andre kristne tekster som bruker gudsnavnet Allah, og problematisert kristen symbolbruk i det offentlige rom.\n_START_SECTION_\nHistorie\n_START_PARAGRAPH_\nModerne menneskelig bosetting p\xc3\xa5 Borneo kan spores 40\xc2\xa0000 \xc3\xa5r tilbake. Etniske grupper som regnes til negritoene, er den eldste p\xc3\xa5viselige gruppen av jegere og sankere i Malaysia. Ekspansjonen av austronesisktalende jordbrukere fra Borneo til den malayiske halv\xc3\xb8y skjedde 1600\xe2\x80\x931000 f.Kr., og fortrengte i stor grad urfolkene._NEWLINE_Malakkastredet har i \xc3\xa5rhundrer v\xc3\xa6rt den viktigste handelsveien mellom Kina og India. Kinesiske og indiske handelsfolk etablerte havner og bosetninger p\xc3\xa5 den malayiske halv\xc3\xb8y allerede p\xc3\xa5 100- og 200-tallet, og spredte den hinduistiske og buddhistiske troen blant folket der. Det er funnet inskripsjoner p\xc3\xa5 sanskrit fra s\xc3\xa5 tidlig som 400- eller 500-tallet. Den nordlige delen av den malayiske halv\xc3\xb8y utgjorde konged\xc3\xb8mmet Langkasuka mellom 100- og 1400-tallet. Den s\xc3\xb8rlige delen var styrt av det hinduistiske Shrivijaya mellom 600- og 1200-tallet. Etter at Shrivijaya falt, var det meste av dagens Malaysia under kontroll av konged\xc3\xb8mmet Majapahit. Malaysia kom under islamsk innflytelse fra 1300-tallet. Tidlig p\xc3\xa5 1400-tallet ble det muslimske konged\xc3\xb8mmet Malakka etablert av en tidligere fyrste i Shrivijaya. Malakka regnes som den f\xc3\xb8rste uavhengige statsdannelsen p\xc3\xa5 den malayiske halv\xc3\xb8y. P\xc3\xa5 1400-tallet utgjorde mesteparten av dagens Malaysia det muslimske konged\xc3\xb8mmet Malakka.\n_START_SECTION_\nEuropeisk kolonisering\n_START_PARAGRAPH_\nMalakka ble erobret av portugiserne i 1511 og av nederlenderne i 1641. De \xc3\xb8nsket \xc3\xa5 etablere Malakka som base for sin krydderhandel. Britene var til stede fra 1786, da sultanen av Kedah leide ut Penang til \xc3\x98stindiakompaniet. Britene tok kontroll over Singapore i 1819 og Malakka i 1824, som f\xc3\xb8lge av en avtale med nederlenderne. I 1826 ut\xc3\xb8vet britene direkte kontroll over Penang, Malakka, Singapore og Labuan, som i 1867 ble samlet til en kronkoloni. De malayiske konged\xc3\xb8mmene kom gradvis under britisk kontroll og ble gjort til protektorater med egne britiske r\xc3\xa5dgivere. I 1895 ble en del av dem samlet i De f\xc3\xb8dererte malaystater. Johor s\xc3\xb8r p\xc3\xa5 Malayahalv\xc3\xb8ya ble st\xc3\xa5ende utenfor, og i 1909 overtok britene overh\xc3\xb8yheten over malaystater i nord fra Siam. Statene gikk under samlebetegnelsen ikke-f\xc3\xb8dererte malaystater. Under britisk styre ble det ogs\xc3\xa5 eksportert tropisk t\xc3\xb8mmer, gummi og tinn med stor fortjeneste._NEWLINE_Utviklingen p\xc3\xa5 den malayiske halv\xc3\xb8y og Borneo foregikk i hvert sitt spor frem til slutten 1800-tallet. Britisk Nord-Borneo var territorier overtatt fra sultanene i Brunei og Sulu i 1877/1878. Sarawak ble i 1842 overdratt fra sultanen i Brunei til den britiske Brooke-familien, som styrte det uavhengige rajad\xc3\xb8mmet frem til 1946, da Sarawak ble en britisk kronkoloni. Under det britiske styret ble ogs\xc3\xa5 kinesere og indere oppmuntret til \xc3\xa5 s\xc3\xb8ke arbeid i Malaysia._NEWLINE_Under stillehavskrigen under andre verdenskrig ble Malaya, Nord-Borneo, Sarawak og Singapore invadert og okkupert av Japan i over tre \xc3\xa5r. I denne perioden \xc3\xb8kte spenningen mellom etniske grupper i landet, og nasjonale f\xc3\xb8lelser ble vekket. Britenes planer i etterkrigstiden om \xc3\xa5 forene hele Malaya som \xc3\xa9n kronkoloni strandet p\xc3\xa5 motstand fra de etniske malayene. Malayene \xc3\xb8nsket ikke \xc3\xa5 avsette de lokale fyrstene eller gi statsborgerskap til den kinesiske minoriteten. Den malayiske union ble grunnlagt i 1946 og besto av alle britiske omr\xc3\xa5der i Malaya med unntak av Singapore, men denne ble oppl\xc3\xb8st allerede i 1948 og ble erstattet av Malaya-f\xc3\xb8derasjonen, som gav makt tilbake til fyrstene under britisk beskyttelse. _NEWLINE_Det som i hovedsak var kinesiske oppr\xc3\xb8rere under ledelse av Det malayiske kommunistpartiet, begynte \xc3\xa5 utf\xc3\xb8re geriljaangrep for \xc3\xa5 tvinge britene ut av Malaya. Kampene ble kjent som Malayakrisen, og varte fra 1948 til 1960. Britiske tropper lyktes der for f\xc3\xb8rste gang i moderne tid \xc3\xa5 beseire en geriljabevegelse fullstendig milit\xc3\xa6rt. En medvirkende \xc3\xa5rsak til dette var at man fordrev n\xc3\xa6r en halv million mennesker fra den kinesiske minoriteten i landet. I 1957 ble Malaya et selvstendig medlem av Samveldet. Det ble lagt en plan for \xc3\xa5 forene Malaya med kronkoloniene Nord-Borneo (n\xc3\xa5 Sabah), Sarawak og Singapore, noe som skulle fullbyrdes i 1963, til motstand fra Indonesias president Sukarno og politiske krefter i Sarawak.\n_START_SECTION_\nMot et moderne industriland\n_START_PARAGRAPH_\nForeningen av Malaysia \xc3\xb8kte spenningen med Indonesia, noe som ogs\xc3\xa5 utartet til voldelige sammenst\xc3\xb8t mellom 1963 og 1966. Malaysia ble st\xc3\xb8ttet av Samveldet og drev indoneserne tilbake milit\xc3\xa6rt. Indonesia anerkjente til slutt Malaysia som stat. Trefninger med kommunister p\xc3\xa5 Borneo og den malayiske halv\xc3\xb8y fortsatte med kommunistoppr\xc3\xb8rskrigen. I 1963 ble Sabah og Sarawak p\xc3\xa5 Borneo og Singapore en del av f\xc3\xb8derasjonen Malaysia, men valget i 1965 synliggjorde dype politiske skiller mellom malayene og de etnisk kinesiske lederne i Singapore. I 1965 ble Malaysia og bystaten Singapore enige om at Singapore skulle forlate f\xc3\xb8derasjonen. Forholdet mellom Malaysia og Singapore var ofte anstrengt frem til tidlig p\xc3\xa5 2000-tallet, da lederskifter i begge land \xc3\xa5pnet for et tettere politisk, \xc3\xb8konomisk og kulturelt samarbeid, til tross for noen fortsatt uavklarte tvister. Under hele perioden 1957\xe2\x80\x932018 regjerte det etnisk malayiske partiet UMNO Malaysia, i allianser med to indisk-etniske og -kinesiske partier_NEWLINE_Raseoppt\xc3\xb8yene i Malaysia kulminerte med et stort voldelig opptrinn i 1969, som ble etterfulgt av sosiale reformer. Etter dette slo Malaysia inn p\xc3\xa5 en Ny \xc3\xb8konomisk politikk (NEP) som s\xc3\xb8kte \xc3\xa5 omfordele velstanden til fordel for bumiputera, som overveiende er etniske malayer._NEWLINE_Grunnlaget for industrialisering ble lagt allerede etter uavhengigheten, da Malaysia bygde opp tungindustri i f\xc3\xb8rste omgang med st\xc3\xa5lverk, skipsverft, sementfabrikker og mekanisk industri._NEWLINE_I 1981 ble Mahathir bin Mohamad statsminister for f\xc3\xb8rste gang, han holdt posten i f\xc3\xb8rste omgang i 22 \xc3\xa5r frem til 2003. Mahathir styrket den \xc3\xb8konomiske politikken som styrket etnisk malayisk eierskap, og eksperimenterte med faser av b\xc3\xa5de privatisering og nasjonalisering. Malaysia i 1980- og 1990-\xc3\xa5rene ble kjennetegnet av rask, eksportdrevet industrialisering, urbanisering og stor utbygging av infrastruktur. Asiakrisen i 1997 rammet Malaysia hardt, men gjenopphentingen gikk raskere enn i nabolandene._NEWLINE_Etter Asia-krisen i 1997 kom en rekke selskap under staten, deriblant banken CIMB og bilfabrikanten Proton. Uenighet om hvordan krisen skulle h\xc3\xa5ndteres ledet ogs\xc3\xa5 til at Mahathir avsatte og fikk fengslet sin visestatsminister og finansminister - Anwar Ibrahim. Etter en mer liberal reformperiode\n_START_SECTION_\nPolitisk system\n_START_PARAGRAPH_\nMalaysia er et f\xc3\xb8deralt, konstitusjonelt valgmonarki. Statsoverhode er Malaysias konge, som velges hvert femte \xc3\xa5r mellom monarkene i ni av de vestmalaysiske delstatene. Malaysia er ogs\xc3\xa5 et representativt demokrati med parlamentarisme, hvor statsministeren er regjeringssjef. Parlamentarismen f\xc3\xb8lger Westminster-modellen, en arv etter det britiske kolonistyret._NEWLINE_Statsoverhodet tituleres p\xc3\xa5 malayisk som Yang di-Pertuan Agong, vanligvis oversatt til \xc2\xabkonge\xc2\xbb. Ni av elleve delstater p\xc3\xa5 den malayiske halv\xc3\xb8y har stadig egne monarker. Blant seg velger monarkene en konge for fem \xc3\xa5r. En uformell overenskomst gj\xc3\xb8r at posisjonen roterer mellom de ni. De fire delstatene som har guvern\xc3\xb8rer istedenfor monarker som overhoder, deltar ikke i utvelgelsen. Etter grunnlovsendringer i 1994 er kongens rolle mest seremoniell, men han utpeker formelt ministre og senatorer. Abdullah, sultan av Pahang, ble Malaysias konge i 2019, etter at forgjengeren abdiserte._NEWLINE_Den lovgivende makten er delt mellom det f\xc3\xb8derale parlamentet og delstatsparlamentene. Det f\xc3\xb8derale parlamentet har et tokammersystem med Representantenes hus og Senatet. Representantenes hus har 222 representanter valgt for fem \xc3\xa5r ved flertallsvalg i enmannskretser. Senatet har 70 senatorer utnevnt for tre \xc3\xa5r, der 26 er valgt av de 13 delstatsparlamentene, mens 44 er utnevnt av kongen etter forslag fra statsministeren. Det f\xc3\xb8derale parlamentet har et flerpartisystem dominert av store partiallianser: Barisan Nasional og forl\xc3\xb8pere regjerte fra 1957 til alliansen i 2018 m\xc3\xa5tte overlate regjeringsmakten til Pakatan Harapan._NEWLINE_Malaysias rettssystem er sekul\xc3\xa6rt og basert p\xc3\xa5 den engelske rettsordningen med innslag av sedvanerett. Domstolene er formelt uavhengige, men det mangler \xc3\xa5penhet rundt dommerutnevnelser. \xc3\x98st- og Vest-Malaysia har hver sin overrett. Over disse st\xc3\xa5r en felles ankedomstol, s\xc3\xa5 h\xc3\xb8yesterett. Det finnes en spesialdomstol som behandler saker anlagt av eller mot kongelige. D\xc3\xb8dsstraff id\xc3\xb8mmes for alvorlige forbrytelser som overlagt drap, terror, narkotikasmugling og kidnapping. Det finnes ogs\xc3\xa5 shariadomstoler, men disse er uavhengige fra de sivile domstolene. Shariadomstolenes jurisdiksjon er begrenset til muslimer i saker som arv, ekteskap, skilsmisse og frafall fra religionen. Homoseksualitet og transseksualitet er forbudt i Malaysia og kan straffes med fengsel, b\xc3\xb8ter eller piskeslag av de sivile domstolene.\n_START_SECTION_\nAdministrativ inndeling\n_START_PARAGRAPH_\nMalaysia er en f\xc3\xb8derasjon som best\xc3\xa5r av 13 delstater og 3 f\xc3\xb8derale territorier. Disse er fordelt p\xc3\xa5 to rent geografiske regioner, med elleve delstater og to f\xc3\xb8derale territorier i Vest-Malaysia og de to andre delstatene og det ene f\xc3\xb8derale territoriet i \xc3\x98st-Malaysia._NEWLINE_De 13 delstatene er basert p\xc3\xa5 historiske, malayiske konged\xc3\xb8mmer, og ni av elleve delstater p\xc3\xa5 den malayiske halv\xc3\xb8y har stadig egne monarker: de syv sultanatene Johor, Kedah, Kelantan, Pahang, Perak, Selangor og Terengganu, rajad\xc3\xb8mmet Perlis samt valgmonarkiet Negeri Sembilan. Overhodene i de fire resterende delstatene, Sabah, Sarawak, Penang og Malakka, er guvern\xc3\xb8rer utpekt av kongen i samr\xc3\xa5d med f\xc3\xb8rsteministeren i de respektive delstatene. De tre f\xc3\xb8derale territoriene er Kuala Lumpur, det nye regjeringssetet Putrajaya og \xc3\xb8ya Labuan. _NEWLINE_Oppgavene i delstatene er fordelt mellom de f\xc3\xb8derale og de lokale myndighetene, og de f\xc3\xb8derale myndighetene styrer de f\xc3\xb8derale territoriene direkte. Hver delstat har et parlament, en regjering og sin egen grunnlov. Sabah og Sarawak har betydelig mer autonomi enn de andre delstatene, i f\xc3\xb8rste rekke mer restriktive kriterier for oppholdstillatelse og statsborgerskap. Hver delstat er inndelt i distrikter, som i sin tur er inndelt i kommuner. I delstatene Sabah og Sarawak er distriktene inndelt i divisjoner. Den enkelte delstat bestemmer den videre delegeringen av oppgaver til eksempelvis bystyrer, distriktsstyrer og kommunestyrer. Det finnes 11 bystyrer, 33 kommunestyrer og 97 distriktsstyrer. Det hender at f\xc3\xb8derale myndigheter griper inn i de lokale myndighetenes anliggender.\n_START_SECTION_\nUtenriks- og sikkerhetspolitikk\n_START_PARAGRAPH_\nMalaysia var med p\xc3\xa5 \xc3\xa5 grunnlegge ASEAN og Organisasjonen for islamsk samarbeid, og deltar i mange internasjonale organisasjoner, som FN, Verdens handelsorganisasjon, APEC samt Organisasjonen av alliansefrie nasjoner. Malaysia har ledet ASEAN, Organisasjonen for islamsk samarbeid og Organisasjonen av alliansefrie nasjoner. Som en tidligere britisk koloni er Malaysia ogs\xc3\xa5 medlem av Samveldet av nasjoner. Det f\xc3\xb8rste \xc3\x98st-Asia-m\xc3\xb8tet ble holdt i Kuala Lumpur i 2005._NEWLINE_Malaysias utenrikspolitikk er offisielt basert p\xc3\xa5 prinsippet om n\xc3\xb8ytralitet og fredelige forbindelser til alle land, uansett hvilket styresett de har. Utenrikspolitisk har Malaysia hevdet den nasjonale selvr\xc3\xa5deretten sterkt. Historisk sett har Malaysia fremstilt seg selv som en fremgangsrik islamsk nasjon, og knyttet n\xc3\xa6re b\xc3\xa5nd til andre muslimske land. Malaysia har aldri anerkjent staten Israel, og har ingen diplomatiske forbindelser med landet._NEWLINE_Malaysia g\xc3\xa5r pragmatisk til verks for \xc3\xa5 l\xc3\xb8se grensetvister, for eksempel ved \xc3\xa5 bringe inn sakene for Den internasjonale domstolen. Mange stater i S\xc3\xb8r\xc3\xb8st-Asia gj\xc3\xb8r krav p\xc3\xa5 Spratly\xc3\xb8yene, og Kina gj\xc3\xb8r krav p\xc3\xa5 en stor del av S\xc3\xb8rkinahavet. I motsetning til Vietnam og Filippinene har Malaysia pleid \xc3\xa5 unng\xc3\xa5 konflikter med Kina. Etter at den kinesiske kystvakten begynte \xc3\xa5 gripe inn i malaysisk farvann i 2015, har Malaysia blitt \xc3\xa5penlyst kritisk til Kina. Brunei og Malaysia avsluttet i 2009 tvisten om Limbang, og forpliktet seg til \xc3\xa5 l\xc3\xb8se gjenst\xc3\xa5ende sj\xc3\xb8grensetvister. Filippinene har et sovende krav p\xc3\xa5 det tidligere Nord-Borneo (n\xc3\xa5 Sabah). Landvinning i Singapore skaper spenning, og det finnes noen sm\xc3\xa5 sj\xc3\xb8- og landgrensetvister med Indonesia._NEWLINE_Diplomatiske forbindelser mellom Norge og Malaysia ble opprettet i 1968. Norge har en ambassade i Kuala Lumpur, mens Malaysias ambassade i Sverige er sideakkreditert til Norge._NEWLINE_Malaysia har bidratt til mange av FNs fredsbevarende styrker, som i Kongo, Iran\xe2\x80\x93Irak, Namibia, Bosnia-Hercegovina, Somalia, \xc3\x98st-Timor og Libanon._NEWLINE_Den malaysiske forsvarsmakten best\xc3\xa5r av tre v\xc3\xa5pengrener: H\xc3\xa6ren, marinen og flyv\xc3\xa5penet. V\xc3\xa5pengrenene har r\xc3\xb8tter i britiske hjelpestyrker, som for h\xc3\xa6rens del ble opprettet i 1915. Det er frivillig milit\xc3\xa6rtjeneste for alle over 18 \xc3\xa5r. Siden 1971 har Malaysia hatt milit\xc3\xa6r\xc3\xb8velser og formelle sikkerhetspolitiske konsultasjoner med Storbritannia, Australia, New Zealand og Singapore. Malaysia har ogs\xc3\xa5 hatt milit\xc3\xa6r\xc3\xb8velser sammen med Brunei, Kina, Indonesia og USA. Malaysia, Filippinene, Thailand og Vietnam har felles \xc3\xb8velser for \xc3\xa5 vokte sj\xc3\xb8grensene og forhindre ulovlig innvandring, sj\xc3\xb8r\xc3\xb8veri og smugling. Malaysia pr\xc3\xb8ver \xc3\xa5 forhindre at voldelige ekstremister i de muslimske omr\xc3\xa5dene s\xc3\xb8r p\xc3\xa5 Filippinene og s\xc3\xb8r i Thailand kommer inn i landet.\n_START_SECTION_\nTransport og infrastruktur\n_START_PARAGRAPH_\nMalaysia har et godt utbygd elektrisitetsnett. Mesteparten av energiforsyningen er basert p\xc3\xa5 landets egne fossile energikilder, i f\xc3\xb8rste rekke naturgass, og i mindre grad olje, kull og vannkraft. Det er bygget gassr\xc3\xb8rledninger fra ilandf\xc3\xb8ringsanleggene i Terengganu til de store byene p\xc3\xa5 vestkysten. Nesten hele befolkningen har tilgang til rent drikkevann._NEWLINE_Malaysia har et av Asias best utbygde veinett med en samlet lengde p\xc3\xa5 over 144\xc2\xa0400 km. Det f\xc3\xb8derale veinettet har en samlet lengde p\xc3\xa5 rundt 50\xc2\xa0000 km, hvorav mesteparten har fast dekke av oljegrus. Mesteparten av veinettet har to kj\xc3\xb8refelt. Malaysia har over 1\xc2\xa0800 km med motorvei, og strekningen langs vestkysten av Malayahalv\xc3\xb8ya forbinder storbyer som Kuala Lumpur, Penang og Johor Bahru. Motorveien er en del av det asiatiske motorveinettet, og f\xc3\xb8rer videre til Thailand og Singapore. Veinettet p\xc3\xa5 Borneo er d\xc3\xa5rligere utbygd. Malaysia har praktisert venstrekj\xc3\xb8ring siden det ble innf\xc3\xb8rt av det britiske kolonistyret._NEWLINE_Jernbanenettet er statsdrevet og hadde i 2014 en samlet lengde p\xc3\xa5 over 1\xc2\xa0800 km, hvorav 767 km var dobbeltsporet og elektrifisert. Jernbanenettet dekker mesteparten av Malayahalv\xc3\xb8ya, og er forbundet med Thailand. P\xc3\xa5 Borneo finnes jernbane bare i delstaten Sabah. Noen byer, deriblant Kuala Lumpur, har et bybanenett for \xc3\xa5 avlaste veitrafikken._NEWLINE_I 2013 hadde Malaysia 114 lufthavner, hvorav 39 med fast dekke. Det statlige flyselskapet er Malaysia Airlines. Den st\xc3\xb8rste og travleste lufthavnen i Malaysia er Kuala Lumpur internasjonale lufthavn i Sepang med over 48,9 millioner passasjerer i 2014, hvorav over 25,4 millioner internasjonale. Blant andre store lufthavner er Kota Kinabalu internasjonale lufthavn og Penang internasjonale lufthavn med henholdsvis 6,9 og 5,4 millioner passasjerer i 2013._NEWLINE_Malakkastredet er en av de viktigste farledene i verden. De 2 st\xc3\xb8rste godshavnene i landet, Port Klang i Selangor og Tanjung Pelepas i Johor, var blant de 20 travleste i verden i 2013. Havnene er de travleste i S\xc3\xb8r\xc3\xb8st-Asia, etter havnen i Singapore.\n_START_SECTION_\nSkole- og helsevesen\n_START_PARAGRAPH_\nMalaysia har en tung offentlig finansiering av skole- og helsevesenet for \xc3\xa5 oppn\xc3\xa5 sosial utjevning. Nesten hele den voksne befolkningen er lese- og skrivekyndig. Skolevesenet best\xc3\xa5r av en frivillig f\xc3\xb8rskole, etterfulgt av en seks\xc3\xa5rig, obligatorisk grunnskole og en fem\xc3\xa5rig, frivillig videreg\xc3\xa5ende skole. Grunnskolen er delt i nasjonale grunnskoler, som underviser p\xc3\xa5 malayisk, og minoritetsspr\xc3\xa5klige skoler, som underviser p\xc3\xa5 kinesisk eller tamilsk._NEWLINE_Etter den videreg\xc3\xa5ende skolen er det mulig \xc3\xa5 ta en ett\xc3\xa5rig, universitetsforberedende utdannelse (college). I 2013 fantes det 20 offentlige universiteter, 37 private universiteter, 20 private universitetskollegier (college), 7 studiesteder tilknyttet utenlandske universiteter og 414 private h\xc3\xb8yskoler i Malaysia. Studenter ved h\xc3\xb8yere l\xc3\xa6resteder betaler en studieavgift. Ved opptaket er det ulike ordninger for kvotering mellom etniske grupper, og som gir bumiputera forrang._NEWLINE_Forskning og h\xc3\xb8yere utdannelse i Malaysia holder p\xc3\xa5 mange fagomr\xc3\xa5der sv\xc3\xa6rt h\xc3\xb8y kvalitet, men den akademiske friheten er begrenset. Publisering og undervisning om emner som myndighetene finner \xc3\xb8mt\xc3\xa5lelige, kan bli sensurert. Det gjelder is\xc3\xa6r forskere som beskjeftiger seg med etniske motsetninger, fattigdom, sosial ulikhet eller religion._NEWLINE_Malaysia har et offentlig helsevesen med grunnleggende helsetjenester, som legekonsultasjon og utskriving av resepter, mot en liten egenbetaling. Eldre, funksjonshemmede og elever i offentlig skole er fritatt fra egenbetaling. Ogs\xc3\xa5 for \xc3\xa5 gj\xc3\xb8re Malaysia mer attraktivt for s\xc3\xa5kalt helseturisme, der utlendinger bes\xc3\xb8ker landet for \xc3\xa5 motta medisinsk behandling, investeres det tungt i det offentlige helsevesenet. De fleste utenlandske pasientene kommer fra Indonesia, og mindre grupper fra India, Singapore, Japan, Australia, Europa, USA og Midt\xc3\xb8sten. Helsevesenet i Malaysia har blitt regnet blant de beste i verden og fremholdt av FNs utviklingsprogram som \xc2\xabet forbilde for andre utviklingsland\xc2\xbb. Det finnes ogs\xc3\xa5 et privat helsevesen, helst i byene, hvor det offentlige har kj\xc3\xb8pt en del av kapasiteten.\n_START_SECTION_\nMedier og offentlighet\n_START_PARAGRAPH_\nPressefriheten er begrenset, b\xc3\xa5de juridisk og strukturelt. De st\xc3\xb8rste avisene eies av staten og de tradisjonelt regjerende partiene. Noen st\xc3\xb8rre opposisjonspartier har sine egne aviser, som blir solgt fritt ved siden av de statseide, men det har hendt at staten har stanset aviser i opptakten til valg. I 2008 hadde Malaysia 72 malayisk-, engelsk-, kinesisk- eller tamilskspr\xc3\xa5klige dagsaviser, og 16 aviser som utkom ukentlig eller annenhver uke._NEWLINE_\xc3\x98st- og Vest-Malaysia har hver sin medieoffentlighet. Medier p\xc3\xa5 den malaysiske halv\xc3\xb8y dekker sjeldnere delstatene p\xc3\xa5 Borneo, og behandler dem ofte som kolonier under halv\xc3\xb8ya. Delstaten Sabah p\xc3\xa5 Borneo har p\xc3\xa5 sin side landets frieste presse, ettersom alle tabloidaviser som utgis, s\xc3\xa5 n\xc3\xa6r som \xc3\xa9n, er uavhengige fra staten._NEWLINE_Nesten alle malaysiske husholdninger har tilgang til internett gjennom enten mobil eller datamaskin. Dermed har mange alternative medier, som nettaviser og blogger, blitt sv\xc3\xa6rt popul\xc3\xa6re. Staten blokkerer og filtrerer en del nettinnhold._NEWLINE_Den statseide allmennkringkasteren RTM driver to TV-kanaler og 34 radiokanaler, men statens kringkastningsmonopol ble opphevet i 1984. Media Prima driver fire TV-kanaler og tre radiokanaler. Media Prima har v\xc3\xa6rt knyttet til de tradisjonelt regjerende partiene, men er b\xc3\xb8rsnotert. Det finnes private tilbydere av blant annet satellitt-TV, kabel-TV og IPTV.\n_START_SECTION_\nKultur\n_START_PARAGRAPH_\nMalaysia er etnisk, kulturelt og spr\xc3\xa5klig sv\xc3\xa6rt sammensatt. Den opprinnelige kulturen ble formet av urfolk og malayer som senere kom hit. Kinesisk og indisk kultur har p\xc3\xa5virket Malaysia siden handelen mellom dem begynte. Malaysia har ogs\xc3\xa5 blitt merkbart p\xc3\xa5virket av persisk, arabisk og britisk kultur. Mens malayer er politisk toneangivende og gis forrang i offentlige sammenhenger, har etniske minoriteter i sv\xc3\xa6rt liten grad blitt kulturelt assimilert._NEWLINE_I 1971 definerte myndighetene malaysisk kultur gjennom en kulturpolitikk. Den slo fast at malaysisk kultur baserer seg p\xc3\xa5 kulturen til malayer og ikke-malayiske urfolk (de som faller inn under begrepet bumiputera), at den kan ta opp i seg passende elementer fra andre kulturer, og at islam m\xc3\xa5 v\xc3\xa6re en del av den. Kulturpolitikken gav ogs\xc3\xa5 det malaysiske spr\xc3\xa5ket forrang. Myndighetenes inngripen i kulturen har vakt harme blant etniske minoriteter, som mener at deres \xc3\xa5ndsfrihet har blitt innskrenket. B\xc3\xa5de kinesiske og indiske organisasjoner i landet har klaget til myndighetene og kalt kulturpolitikken udemokratisk._NEWLINE_Det finnes noen kulturelle spenninger mellom Malaysia og nabolandene, is\xc3\xa6r Indonesia. De to landene har en lignende kulturarv, og deler mange tradisjoner og kulturminner. Det fremsettes sterke krav i den indonesiske offentligheten om \xc3\xa5 beskytte kulturarven som noe s\xc3\xa6rskilt indonesisk. De nasjonale f\xc3\xb8lelsene er mindre sterke i Malaysia. Malaysiske og indonesiske myndigheter har m\xc3\xa5ttet avklare noen av problemstillingene, men har fortsatt et komplisert forhold.\n_START_SECTION_\nKunstneriske uttrykk\n_START_PARAGRAPH_\nDe viktigste malaysiske kunsth\xc3\xa5ndverkene har v\xc3\xa6rt treskj\xc3\xa6ring, veving og s\xc3\xb8lvarbeid. Det er bevart kunstneriske bruksgjenstander i alt fra h\xc3\xa5ndvevede kurver fra landsbygda til s\xc3\xb8lvt\xc3\xb8y ved hoffene. Noen kjente kunstgjenstander er inngraverte dolker som kalles kris, servise for beteln\xc3\xb8tter, vevet batikk, og vevede tekstiler som kalles songket. Urfolk p\xc3\xa5 Borneo er kjent for sine tremasker. Hver etnisk gruppe har sin egenartede danse- og teaterkunst, men den malayiske er p\xc3\xa5virket av Nord-India._NEWLINE_Malayenes tradisjonelle musikk-, danse- og teaterformer ser ut til \xc3\xa5 ha sitt opphav i omr\xc3\xa5det Kelantan\xe2\x80\x93Pattani. Det har v\xc3\xa6rt en tydelig indisk, kinesisk, thailandsk og indonesisk p\xc3\xa5virkning. Musikken er basert p\xc3\xa5 slagverkinstrumenter, hvorav den viktigste er en tosidig tromme, gendang. De tradisjonelle trommene kan deles inn i minst 14 forskjellige typer. Trommer og andre tradisjonelle slagverkinstrumenter er ofte laget av naturlige materialer. Musikken har tradisjonelt v\xc3\xa6rt brukt til historiefortelling, seremonier og under innh\xc3\xb8stingen. Den har ogs\xc3\xa5 v\xc3\xa6rt brukt til \xc3\xa5 kommunisere over lange avstander. P\xc3\xa5 Borneo er det vanlig at ensembler med gong, i malaysiske varianter som agung og kulintang, spiller i seremonier som brylluper og begravelser. Slike ensembler er ogs\xc3\xa5 vanlige i naboregionene, som i Kalimantan i Indonesia, i Brunei og p\xc3\xa5 Mindanao p\xc3\xa5 Filippinene._NEWLINE_Malaysia har en sterk muntlig fortellertradisjon som strekker seg tilbake til tiden f\xc3\xb8r skriftkulturen. De malayiske sultanatene skapte sine egne litter\xc3\xa6re tradisjoner som bygget p\xc3\xa5 b\xc3\xa5de muntlige fortellinger og de fortellingene som kom med den islamske troen. Den f\xc3\xb8rste malayiske litteraturen ble skrevet med det arabiske alfabetet. Den eldste kjente malayiske skriften er fra Terengganu-steinen fra 1303. Kinesisk og indisk litteratur ble utbredt samtidig med at det ble flere i Malaysia som talte disse spr\xc3\xa5kene. P\xc3\xa5 1800-tallet begynte det ogs\xc3\xa5 \xc3\xa5 bli produsert litteratur p\xc3\xa5 de spr\xc3\xa5kene lokalt i Malaysia. Engelsk har ogs\xc3\xa5 blitt et vanlig litteraturspr\xc3\xa5k. Malayenes lyriske diktning er h\xc3\xb8yt utviklet. Lyrikkformen hikayat er popul\xc3\xa6r, og formen pantun har spredt seg fra malayisk til andre spr\xc3\xa5k._NEWLINE_Ogs\xc3\xa5 innenfor litteraturens omr\xc3\xa5de har myndighetenes kulturpolitikk av 1971 f\xc3\xa5tt betydning. Det malayiske spr\xc3\xa5ket fikk forrang, da denne defineres som \xc2\xabMalaysias nasjonale litteratur\xc2\xbb. Litteratur p\xc3\xa5 andre spr\xc3\xa5k som regnes som bumiputera, kalles \xc2\xabregional litteratur\xc2\xbb, mens litteratur p\xc3\xa5 \xc3\xb8vrige spr\xc3\xa5k, deriblant engelsk, kalles \xc2\xabseksjonslitteratur\xc2\xbb.\n_START_SECTION_\nMat og drikke\n_START_PARAGRAPH_\nDet malaysiske kj\xc3\xb8kkenet er mangfoldig og tydelig p\xc3\xa5virket av den malayiske, kinesiske, indiske, thailandske, javanesiske og sumatranske matkulturen. Det skyldes for en stor del at landet l\xc3\xa5 langs det som var en viktig rute for den internasjonale krydderhandelen allerede i oldtiden. Matkulturen er sv\xc3\xa6rt lik den som finnes i Singapore og Brunei, og den har ogs\xc3\xa5 likheter med den filippinske._NEWLINE_Matrettene kan variere mellom delstatene, og matrettene slik de serveres i Malaysia, skiller seg ofte fra hvordan de serveres i opprinnelseslandet. Matretter som ikke finnes i den opprinnelige matkulturen, blir ofte tatt opp i denne. For eksempel vil kinesiske restauranter i Malaysia ofte servere malayiske retter. Maten fra en kultur blir noen ganger tilberedt p\xc3\xa5 en m\xc3\xa5te som kjennes fra en annen. For eksempel blir sambal belacan, det vil si en krydderpasta med skalldyr, ofte tilsatt n\xc3\xa5r kinesiske restauranter i Malaysia skal tilberede kangkung belacan, fritert vannspinat. Den mest s\xc3\xa6rpregede sammenvevingen av kulinariske tradisjoner er den nonyanske kokekunsten, som stammer fra blandingsekteskap mellom kinesiske nybyggere og malayiske kvinner. Den er s\xc3\xa6rlig kjent for sine kaker og desserter._NEWLINE_Ris brukes i mange retter. Chili og karri brukes mye i det lokale kj\xc3\xb8kkenet, men maten er ikke n\xc3\xb8dvendigvis sterk. Noen andre vanlige smakstilsetninger er sitrongress, tamarind, galangalrot og skruepalmeblader. Hverdagsm\xc3\xa5ltidene har gjerne best\xc3\xa5tt av en bolle med ris, karri, litt gr\xc3\xb8nnsaker og noen krydrede mellomretter, som spises med fingrene fra en tallerken. De vanligste gr\xc3\xb8nnsakene i det malaysiske kj\xc3\xb8kkenet er kinak\xc3\xa5l, b\xc3\xb8nnespirer, auberginer, okra og yams. Mange ulike produkter lages av soyab\xc3\xb8nner. Til festm\xc3\xa5ltider serveres gjerne \xc2\xabkrydrede gr\xc3\xb8nnsaksretter som tilberedes med karri, sterkt krydrede kj\xc3\xb8ttretter eller ristet sj\xc3\xb8mat\xc2\xbb.\n_START_SECTION_\nFerier og h\xc3\xb8ytider\n_START_PARAGRAPH_\nMalaysierne har en rekke ferier og h\xc3\xb8ytider gjennom \xc3\xa5ret. Noen er offentlige fridager over hele Malaysia, og andre er fridager i enkelte delstater. Noen h\xc3\xb8ytider feires av bestemte etniske og religi\xc3\xb8se grupper, og den viktigste festdagen i hver av de store religionene i Malaysia er offentlige fridager. Malaysias nasjonaldag er uavhengighetsdagen den 31. august, som markerer uavhengighetserkl\xc3\xa6ringen i 1957. Malaysiadagen den 16. september markerer dannelsen av den n\xc3\xa5v\xc3\xa6rende f\xc3\xb8derasjonen Malaysia i 1963. Noen andre nasjonale h\xc3\xb8ytidsdager er Arbeidernes internasjonale kampdag den 1. mai og kongens f\xc3\xb8dselsdag._NEWLINE_De muslimske h\xc3\xb8ytidene er s\xc3\xa6rlig p\xc3\xa5aktet, ettersom islam er statsreligion. De viktigste er Hari Raya Puasa eller Hari Raya Aidilfitri, som er malayisk for id al-fitr, og Hari Raya Haji eller Hari Raya Aidiladha, som er malayisk for id al-adha, og Maulidur Rasul, som er profetens f\xc3\xb8dselsdag. De malaysiske kineserne feirer kinesisk nytt\xc3\xa5r og andre h\xc3\xb8ytider som knyttes til tradisjonell kinesisk tro. Hinduene i Malaysia feirer den store lysfesten divali, og pilegrimer fra hele landet samles ved Batu-grottene under det tamilske ritet thaipusam. De kristne i Malaysia markerer de fleste h\xc3\xb8ytidene som ogs\xc3\xa5 feires i andre land, i f\xc3\xb8rste rekke jul og p\xc3\xa5ske. Noen etniske grupper har sine egne h\xc3\xb8sttakkefester; dajakene i Sarawak har Gawai, og kadazan dusun-folket i Sabah har Kaamatan._NEWLINE_Selv om de fleste h\xc3\xb8ytidene knyttes til bestemte etniske eller religi\xc3\xb8se grupper, er feiringen av dem allmenne. Det er en vanlig skikk med \xc2\xab\xc3\xa5pent hus\xc2\xbb, s\xc3\xa5 man kan bes\xc3\xb8ke hverandre og delta i feiringen.\n_START_SECTION_\nIdrett\n_START_PARAGRAPH_\nDe st\xc3\xb8rste idrettene i Malaysia er fotball, badminton, landhockey, bowls, tennis, squash, kampsport, hesteridning, seiling og skateboard. Flere av idrettene kom med det britiske kolonistyret. Fotball er den mest popul\xc3\xa6re publikumssporten. Malaysia var med i de tidlige forberedelsene av en s\xc3\xb8knad fra ASEAN om \xc3\xa5 arrangere VM i fotball for menn i 2034. Malaysia har v\xc3\xa6rt vertskap for Thomas Cup, verdens st\xc3\xb8rste badmintonturnering for herrelandslag, en rekke ganger siden 1948. Herrelandslaget i landhockey hevder seg internasjonalt, og Malaysia har v\xc3\xa6rt vertskap for VM i landhockey i 1975 og 2002. Malaysia har sin egen Formel 1-bane, Sepang International Circuit, hvor Malaysias Grand Prix har blitt arrangert siden 1999._NEWLINE_Det finnes ogs\xc3\xa5 noen mer tradisjonelle idretter. Silat Melayu er den vanligste kampsportformen som ut\xc3\xb8ves av etniske malayer i Malaysia, Brunei og Singapore. Ballsporten Sepak takraw spilles over hele S\xc3\xb8r\xc3\xb8st-Asia. _NEWLINE_Malaya-f\xc3\xb8derasjonens olympiske r\xc3\xa5d ble dannet i 1953, og ble anerkjent av Den internasjonale olympiske komit\xc3\xa9 i 1954. Malaysia deltok for f\xc3\xb8rste gang under sommer-OL i Melbourne i 1956. Den nasjonale olympiske komiteen tok navnet Malaysias olympiske komit\xc3\xa9 i 1964, og har sendt ut\xc3\xb8vere til alle sommer-OL siden, unntatt OL i Moskva i 1980, som de boikottet. Malaysiske ut\xc3\xb8vere har per 2016 vunnet 11 olympiske medaljer, de fleste i badminton. I 2018 deltok landet for f\xc3\xb8rste gang i et vinter-OL, i Pyeongchang._NEWLINE_Malaysia har deltatt i Samveldelekene siden 1950, og lekene ble arrangert i Kuala Lumpur i 1998."